IZVEDBENA UREDBA KOMISIJE (EU) 2022/1614

z dne 15. septembra 2022

o določitvi obstoječih globokomorskih ribolovnih območij in določitvi seznama območij, na katerih je prisotnost občutljivih morskih ekosistemov znana ali verjetna

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2336 Evropskega parlamenta in Sveta z dne 14. decembra 2016 o določitvi posebnih pogojev za ribolov globokomorskih staležev v severovzhodnem Atlantiku in določb o ribolovu v mednarodnih vodah severovzhodnega Atlantika ter razveljavitvi Uredbe Sveta (ES) št. 2347/2002 (1) in zlasti členov 7(2) in 9(6) Uredbe,

ob upoštevanju naslednjega:

(1) Cilj Uredbe (EU) 2016/2336 je med drugim preprečiti večje škodljive učinke globokomorskega ribolova na občutljive morske ekosisteme in zagotoviti dolgoročno ohranjanje globokomorskih staležev rib.

(2) Evropska komisija je aprila 2017 pozvala k predložitvi podatkov v skladu s členom 7(1) Uredbe (EU) 2016/2336. Države članice so se na poziv odzvale in predložile podatke iz evidenc sistemov za spremljanje plovil (VMS) ter druge ustrezne in preverljive podatke o lokaciji ribolovnih dejavnosti za globokomorske vrste ustreznih plovil v referenčnih koledarskih letih 2009–2011.

(3) Komisija je julija 2017 na podlagi podatkov, ki so jih predložile države članice (gl. uvodno izjavo (2) zgoraj), zaprosila Mednarodni svet za raziskovanje morja (ICES), naj izda mnenje za določitev obstoječih globokomorskih ribolovnih območij in opredelitev seznama območij, na katerih je prisotnost občutljivih morskih ekosistemov znana ali verjetna.

(4) ICES je junija (2) in novembra (3) 2018 Komisijo obvestil, da za izdajo mnenja potrebuje več podatkov o občutljivih morskih ekosistemih in sistemih za spremljanje plovil. Države članice so te podatke Komisiji in ICES predložile med aprilom 2019 in decembrom 2020.

(5) Poleg tega je ICES med oktobrom 2019 in septembrom 2020 izvedel vrsto delavnic z državami članicami in deležniki, da bi razvil zanesljiv znanstveni model glede prisotnosti občutljivih morskih ekosistemov.

(6) ICES je 5. januarja 2021 izdal mnenje (4), v katerem je določil obstoječa globokomorska ribolovna območja za pridnena orodja na globini 400 do 800 metrov in opredelil seznam območij, na katerih je prisotnost občutljivih morskih ekosistemov znana ali verjetna. ICES je po analizi vrste scenarijev in možnosti za zaščito občutljivih morskih ekosistemov svetoval, da je najučinkovitejša kombinacija tista, ki vključuje seznam občutljivih morskih ekosistemov z visokim, srednjim in nizkim indeksom prisotnosti v sistemu C-squares v globini med 400 in 800 metrov, hkrati pa zagotavlja omejene motnje ribolovnih dejavnosti (scenarij 2, možnost 1).

(7) Komisija je 17. novembra 2021 zaprosila ICES, naj izda dodatno mnenje, ki bo vsebovalo koordinate obstoječih globokomorskih ribolovnih območij in seznam območij občutljivih morskih ekosistemov samo v vodah Unije v severovzhodnem Atlantiku. Mnenje ICES z dne 5. januarja 2021 je namreč vključevalo tudi vode Združenega kraljestva v severovzhodnem Atlantiku.

(8) ICES je dodatno mnenje izdal 7. februarja 2022 (5).

(9) Komisija mora v skladu z Uredbo (EU) 2016/2336 na podlagi najboljših razpoložljivih znanstvenih in tehničnih informacij z izvedbenimi akti določiti obstoječa globokomorska ribolovna območja in seznam območij, na katerih je prisotnost občutljivih morskih ekosistemov znana ali verjetna. Te informacije so ji bile na voljo šele februarja 2022.

(10) Na podlagi teh informacij bi bilo treba določiti obstoječa globokomorska ribolovna območja v vodah Unije.

(11) Na isti podlagi bi bilo treba v vodah Unije določiti seznam območij, na katerih je prisotnost občutljivih morskih ekosistemov znana ali verjetna.

(12) Ta izvedbena uredba ne posega v potrebo po dodatnih ohranitvenih ukrepih, potrebnih za uskladitev z ustreznimi določbami, in v stališče Komisije glede izpolnjevanja obveznosti držav članic na podlagi ustrezne okoljske zakonodaje Unije.

(13) Odbor za ribištvo in ribogojstvo ni podal mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1 Obstoječa globokomorska ribolovna območja 1. Obstoječa globokomorska ribolovna območja so določena v skladu s koordinatami iz Priloge I. 2. Za obstoječa globokomorska ribolovna območja veljajo pravila iz Uredbe (EU) 2016/2336, zlasti iz člena 8(2) in (4) navedene uredbe o omejitvi dovoljenj za ribolov in prepovedi ribolova s pridnenimi vlečnimi mrežami v globini pod 800 metri.

Člen 2 Seznam območij, na katerih je prisotnost občutljivih morskih ekosistemov znana ali verjetna 1. Seznam območij, na katerih je prisotnost občutljivih morskih ekosistemov znana ali verjetna, je določen v skladu s koordinatami iz Priloge II. 2. Za območja, na katerih je prisotnost občutljivih morskih ekosistemov znana ali verjetna, veljajo pravila iz Uredbe (EU) 2016/2336, zlasti iz člena 9(1) in (9) navedene uredbe o njeni uporabi za ribolovne operacije s pridnenim orodjem pod globino 400 metrov in prepovedi ribolova s pridnenim orodjem na vseh teh določenih območjih.

Člen 3 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. septembra 2022 Za Komisijo predsednica Ursula VON DER LEYEN

(1) UL L 354, 23.12.2016, str. 8.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011 (Mnenje o lokacijah in verjetnih lokacijah občutljivih morskih organizmov v vodah EU v severovzhodnem Atlantiku in odtis ribolovnih dejavnosti v obdobju 2009–2011).

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint (Tehnična služba za pomoč pri razlagi mnenja ICES o lokacijah in verjetnih lokacijah občutljivih morskih organizmov v vodah EU v severovzhodnem Atlantiku in odtis ribolovnih dejavnosti).

(4) ICES. 2021. EU Request to advise on the list of areas where VMEs are known to occur or are likely to occur and on the existing deep-sea fishing areas (ref. (EU)2016/2336.) (Prošnja EU za mnenje o seznamu območij, na katerih je prisotnost občutljivih morskih ekosistemov znana ali verjetna, in o obstoječih globokomorskih ribolovnih območjih (ref. Uredba (EU)2016/2336)).

(5) ICES. 2022. EU request for a Technical Service to provide data output of the ICES 2021 advice on the deep-sea access regulation (ref. (EU)2016/2336) as coordinates for EU waters area only (Prošnja EU, da tehnična služba podatke iz mnenja ICES 2021 o dostopu do globokomorskih ribolovnih območij (ref. Uredba (EU) 2016/2336) zagotovi kot koordinate samo za vode EU).